กรมฝนหลวง เดินหน้าเลี้ยงเมฆสร้างฝนต่อเนื่อง เพื่อลดผลกระทบค่าฝุ่นละออง PM 2.5 ได้สำเร็จ
หลังจากศูนย์ปฏิบัติการฝนหลวงภาคกลางจังหวัดนครสวรรค์ นำเครื่องบินคาราแวน จำนวน 3 ลำ พร้อมนักบินและนักวิทยาศาสตร์ซึ่งปฏิบัติการทำฝนเทียม โดยใช้วิธีก่อเมฆให้เป็นเมฆกลุ่มใหญ่ขึ้นและให้กลุ่มเมฆดูดซับฝุ่นละออง ล่าสุดเกิดฝนตกลงมาในหลายอำเภอ ทำให้สามารถแก้ไขปัญหาลดค่าฝุ่นละอองขนาดเล็กที่ลอยอยู่ในอากาศให้เบาบางลงได้ โดยปฏิบัติการทำฝนเทียมในพื้นที่กรุงเทพฯนครปฐม ราชบุรีและใกล้เคียง ที่ได้รับผลกระทบจากฝุ่นละอองขนาดเล็ก PM 2.5 ที่เกิดมาตรฐาน โดยเช้าวันนี้ค่าฝุ่นละออง PM 2.5 ลดระดับลงเหลือ 48 ไมโครกรัม ส่วนค่า AQI ลดระดับลงจากสีส้มเป็นสีเหลืองอยู่ที่ 92 ทั้งนี้ศูนย์ปฏิบัติการฝนหลวงและการบินเกษตร จะมีการประชุมแผนวันต่อวันเพื่อประเมินสถานการณ์สภาพอากาศ หากมีความชื้นเพียงพอ หรือใกล้เคียงก็จะสามารถบินปฏิบัติการปล่อยสารก่อเมฆสร้างฝนเพื่อลดฝุ่นละอองขนาดเล็ก PM 2.5 โดยจะมีบอลลูนจากสถานีตรวจวัดของฝนหลวงมาตั้งชั่วคราวปล่อยขึ้น ไปตรวจวัดสภาพอากาศทุกวันซึ่งตั้งอยู่ที่สนามบินโพธาราม จังหวัดราชบุรี     ทั้งนี้เมื่อเปรียบเทียบค่า PM 2.5 รายชั่วโมง สถานีตรวจวัดคุณภาพอากาศบริเวณสำนักงานสิ่งแวดล้อมภาคที่ 8 จังหวัดราชบุรี ตั้งแต่วันที่ 1-3 กุมภาพันธ์ 2562 ณ วันที่ 3 กุมภาพันธ์ มีค่าความเข้มข้นต่ำกว่า 2 วันที่ผ่านมาอย่างชัดเจน